#### D ô v o d o v á s p r á v a

**A) Všeobecná časť**

Účelom návrhu zákona č. 455/1991 Zb. o živnostenskom podnikaní (Živnostenský zákon) a o zmene a doplnení niektorých zákonov v znení neskorších predpisov, je odstrániť právne nedostatky a vytvoriť rovnaké podmienky na podnikanie v predmetnej viazanej živnosti.

Podľa platného zákona o živnostenskom podnikaní fyzické osoby (živnostníci) a právnické osoby na získanie živnostenského oprávnenia na viazanú živnosť s názvom „Kvalitatívne a kvantitatívne zisťovanie faktorov životného prostredia a pracovného prostredia na účely posudzovania ich možného vplyvu na zdravie“ musia predložiť **osvedčenie o odbornej spôsobilosti zodpovedného zástupcu**, prostredníctvom ktorého sa zabezpečuje odborné vykonávanie činnosti počas prevádzkovania živnosti. V poznámke k tejto viazanej živnosti je uvedený § 15 zákona č. 355/2007 Z.z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov.

Osvedčenie o odbornej spôsobilosti na vykonávanie predmetnej viazanej živnosti je v priamej väzbe s činnosťou uvedenou v § 15 ods. 1 písm. a) zákona č. 355/2007 Z.z. s identickým názvom „Kvalitatívne a kvantitatívne zisťovanie faktorov životného prostredia a pracovného prostredia na účely posudzovania ich možného vplyvu na zdravie“. Osvedčenie o odbornej spôsobilosti fyzickej osoby alebo fyzickej osoby–podnikateľovi na predmetnú činnosť podľa citovaného zákona vydáva Úrad verejného zdravotníctva SR (ÚVZ SR) na základe:

písomnej žiadosti o overenie odbornej spôsobilosti s obsahom uvedenom v § 16 ods. 16 a 17,

splnenia podmienok ustanovených v § 16 ods. 4,

úspešnom vykonaní skúšky pred komisiou na preskúšanie odbornej spôsobilosti.

Jednou z podmienok k žiadosti o overenie odbornej spôsobilosti je podľa § 16 ods. 17 písm. f) tohto zákona predloženie **kópie osvedčenia o akreditácii** na činnosť, na ktorú sa žiada osvedčenie o odbornej spôsobilosti.

Osvedčenie o akreditácii právnickej osobe alebo fyzickej osobe (živnostníkovi) na žiadanú činnosť vydáva národný akreditačný orgán – Slovenská národná akreditačná služba (SNAS) na základe písomnej žiadosti a po preukázaní plnenia požiadaviek normy STN ISO/IEC 17025:2005 Všeobecné požiadavky na kompetentnosť skúšobných a kalibračných laboratórií.

Získaním osvedčenia o akreditácii, akreditovaný subjekt preukazuje, že laboratórium (pracovisko, oddelenie a pod.) má zavedený systém manažérstva kvality, je technicky a personálne spôsobilé vykonávať činností v rozsahu akreditácie a zároveň je pod trvalým dohľadom SNAS. Osvedčenie o akreditácii má platnosť **na určitý čas** (v súčasnosti štyri roky).

Až do nadobudnutia účinnosti zákona č. 136/2010 Z.z. o službách na vnútornom trhu a o zmene a doplnení niektorých zákonov, osvedčenie o odbornej spôsobilosti vydané ÚVZ SR platilo **na päť rokov od jeho vydania** (§ 16 ods. 31) a podľa § 16 ods. 33 osvedčenie o odbornej spôsobilosti zaniklo smrťou držiteľa osvedčenia o odbornej spôsobilosti, jeho vyhlásením za mŕtveho alebo **uplynutím času platnosti**.

Od dňa účinnosti zákona č. 136/2010 Z.z. sa Čl. XXXV mení a dopĺňa zákon č. 355/2007 Z.z. tak, že osvedčenie o odbornej spôsobilosti zaniká smrťou držiteľa osvedčenia o odbornej spôsobilosti alebo jeho vyhlásením za mŕtveho a osvedčenie udelené a platné do 31. mája 2010 sa považuje za osvedčenie udelené **na neurčitý čas.**

Pre časť právnických osôb a fyzických osôb (živnostníkov), ktorých platnosť osvedčenia o odbornej spôsobilosti zodpovedných zástupcov bola **pred dňom 31. mája 2010** strácajú platnosť **dňom,** ktorý je uvedený v osvedčení. Ak podnikatelia chceli pokračovať v činnosti súvisiacej s predmetnou viazanou živnosťou museli pred podaním žiadosti o overenie odbornej spôsobilosti zodpovedného zástupcu, získať **osvedčenie o akreditácii** na predmetnú činnosť a to preukázaním splnenia požiadaviek normy STN ISO/IEC 17025:2005

Časové rozlíšenie platnosti osvedčení o odbornej spôsobilosti (ukončenie platnosti – platnosť na neurčitý čas) prinieslo **aj negatívne javy** v právnom a ekonomickom prostredí malého podnikania na Slovensku.

Opätovné získania osvedčenia odbornej spôsobilosti na predmetnú činnosť sa riešilo aj tak, že k žiadosti o overenie odbornej spôsobilosti sa predložilo osvedčenie o akreditácii, ktorého držiteľom je **iná** právnická osoba alebo fyzická osoba (živnostník). Po získaní osvedčenia o odbornej spôsobilosti napr. fyzická osoba (živnostník) pokračuje v podnikaní a predkladá výsledky zisťovania faktorov životného prostredia a pracovného prostredia na účely posudzovania možného vplyvu na zdravie pod vlastným názvom firmy. Zároveň je **mimo dohľadu** SNAS a **nemá ekonomické náklady** súvisiace s akreditáciou, dohľadmi a reakreditáciou.

Tým na voľnom trhu služieb vznikajú právne nezrovnalosti a nerovnaké ekonomické podmienky na podnikanie pri viazanej živnosti „Kvalitatívne a kvantitatívne zisťovanie faktorov životného prostredia a pracovného prostredia na účely posudzovania ich možného vplyvu na zdravie“.

Návrh zákona je v súlade s Ústavou Slovenskej republiky, so zákonmi ako aj s medzinárodnými zmluvami, ktorými je Slovenská republika viazaná.

Vplyv na rozpočet verejnej správy a podnikateľské prostredie je uvedený v doložke vybraných vplyvov.

Návrh zákona má pozitívne sociálne vplyvy, nemá vplyvy na informatizáciu spoločnosti a životné prostredie.

**B) Osobitná časť**

### K Čl. I

**K bodu 1 a k bodu 2:**

Technicky sa oddeľujú názvy živnosti „Kvalitatívne a kvantitatívne zisťovanie faktorov životného a pracovného prostredia na účely posudzovania ich možného vplyvu na zdravie“ a

„Hodnotenie zdravotných rizík zo životného prostredia“ v členení tabuľky v prílohe č. 2 zákona č. 455/1991 Zb. o živnostenskom podnikaní (Živnostenský zákon) a o zmene a doplnení niektorých zákonov v znení neskorších predpisov, z dôvodu iného obsahu a účelu definovaných živnosti; z dôvodu, že na vykonávanie živnosti sú ustanovené rôzne požiadavky; z dôvodu úpravy zhodnosti s vydávaním živnostenského oprávnenia pre jednotlivé druhy živnosti.

Ukladá sa povinnosť fyzickej osobe (živnostníkovi) a právnickej osobe, ktorá prevádzkuje viazanú živnosť „Kvalitatívne a kvantitatívne zisťovanie faktorov životného a pracovného prostredia na účely posudzovania ich možného vplyvu na zdravie“ na základe živnostenského oprávnenia predložiť úradu osvedčenie o akreditácii podľa ustanovenia § 5 zákona č. 505/2009 Z.z. o akreditácii orgánov posudzovania zhody a o zmene a doplnení niektorých zákonov a osvedčenie o odbornej spôsobilosti zodpovedného zástupcu na činnosť ustanovenú v § 15 ods. 1 písm. a) zákona 355/2007 Z.z.

**K bodu 3:**

V prechodnom ustanovení sa navrhuje lehota, po ktorej uplynutí budú fyzické osoby (živnostníci) a právnické osoby, ktoré prevádzkujú viazanú živnosť „Kvalitatívne a kvantitatívne zisťovanie faktorov životného prostredia a pracovného prostredia na účely posudzovania ich možného vplyvu na zdravie“ na základe živnostenského oprávnenia, predložiť živnostenskému úradu v lehote 12 mesiacov od účinnosti tohto zákona osvedčenie o akreditácii a osvedčenie o odbornej spôsobilosti zodpovedného zástupcu na činnosť ustanovenú v zákone.

### K Čl. II

Účinnosť zákona sa navrhuje od 1. novembra 2013.